**ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ  ԿԱՌԱՎԱՐՈՒԹՅԱՆ**

**Ո Ր Ո Շ ՈՒ Մ**

 **« » ----------------- 20 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի ԹԻՎ 498-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» ՀՀ օրենքի 34-րդ հոդվածի 1-ին մասը՝

1. ՀՀ կառավարության 2018 թվականի ապրիլի 26-ի «Քաղաքացիության հարցերով միջգերատեսչական հանձնաժողովի կազմավորման և գործունեության կարգը սահմանելու մասին» թիվ 498-Ն որոշման հավելվածում կատարել հետևյալ լրացումները և փոփոխությունները՝

1) լրացնել հետևյալ բովանդակությամբ 6.1-րդ կետով `

«6.1. Հայաստանի Հանրապետության քաղաքացիություն ստանալու կամ դադարեցնելու վերաբերյալ դիմումների կապակցությամբ Հայաստանի Հանրապետության ոստիկանության կազմած եզրակացությունները հանձնաժողովում քննարկվում են դրանք ստացվելուց հետո առավելագույնը երկամսյա ժամկետում:»:

2) 7-րդ կետը շարադրել հետևյալ խմբագրությամբ՝

«Հանձնաժողովի գործառույթների իրականացումն ապահովվում է էլեկտրոնային ընթացակարգերի միջոցով, բացառությամբ այն դեպքերի, երբ հանձնաժողովի ղեկավարն իր նախաձեռնությամբ կամ հանձնաժողովի անդամներից մեկի միջնորդությամբ հրավիրում է հանձնաժողովի նիստ:»

3) լրացնել հետևյալ բովանդակությամբ 7.1 և 7.2 կետերով՝

«7.1 Հանձնաժողովի քարտուղարը, Հայաստանի Հանրապետության ոստիկանության կողմից կազմված բոլոր եզրակացությունների ուսումնասիրության արդյունքում կազմում է ամփոփ հաշվետվություն և, խորհրդակցելով Հանձնաժողովի ղեկավարի հետ, հաշվետվությունը և քվեարկության դրվող հարցերը էլեկտրոնային եղանակով ներկայացնում է հանձնաժողովի անդամների պաշտոնական էլեկտրոնային հասցեներին: Հաշվետվության մեջ ներառվում է Հայաստանի Հանրապետության ոստիկանության կողմից ներկայացված քաղաքացիություն ստանալու և դադարեցնելու վերաբերյալ դրական և բացասական եզրակացությունների ընդհանուր թիվը, բացասական եզրակացությունների դեպքում` համապատասխան դիմումը չբավարարելու իրավական հիմքը և հնարավոր վիճահարույց գործերի վերաբերյալ տեղեկատվություն:

7.2. Հանձնաժողովի անդամները սույն կարգի 7.1-րդ կետով սահմանված կարգով ամփոփ հաշվետվությունն ստանալու պահից երեք աշխատանքային օրվա ընթացքում լրացնում են քվեաթերթիկը (Ձև 1)՝ էլեկտրոնային եղանակով ուղարկելով հանձնաժողովի մյուս անդամներին և քարտուղարին:»

4) 8-րդ կետը շարադրել հետևյալ խմբագրությամբ՝

«8. Հանձնաժողովի նիստ հրավիրվելու դեպքում, նիստի հրավիրման օրվա, վայրի և ժամանակի մասին հանձնաժողովի քարտուղարը հանձնաժողովի անդամներին ծանուցում է նիստից առնվազն 3 օր առաջ:»

5) 9-րդ կետը ուժը կորցրած ճանաչել:

6) 11-րդ կետը շարադրել հետևյալ խմբագրությամբ՝

«11. Հանձնաժողովը կարող է որոշում ընդունել, եթե քվեարկությանը մասնակցել են հանձնաժողովի անդամների կեսից ավելին: Հանձնաժողովի որոշումներն ընդունվում են քվեարկությանը մասնակցող հանձնաժողովի անդամների ձայների պարզ մեծամասնությամբ: Հավասար ձայների դեպքում վճռորոշ է հանձնաժողովի ղեկավարի ձայնը: Հանձնաժողովի քարտուղարը քվեարկությանը չի մասնակցում:»

7) 12-րդ կետը շարադրել հետևյալ խմբագրությամբ՝

«12. Քվեարկության վերաբերյալ հանձնաժողովի քարտուղարի կողմից կազմվում է արձանագրություն և եզրակացություն, որն ստորագրվում է քվեարկությանը մասնակցած հանձնաժողովի անդամների և ղեկավարի կողմից և Հայաստանի Հանրապետության ոստիկանության կողմից կազմված եզրակացությունների հետ մեկամսյա ժամկետում ներկայացվում են Հայաստանի Հանրապետության վարչապետին։»

8) 13-րդ և 14-րդ կետերը ուժը կորցրած ճանաչել:

2. Սույն որոշումն ուժի մեջ է մտնում հրապարակմանը հաջորդող օրվանից:

Ձև 1

**Ք Վ Ե Ա Թ Ե Ր Թ Ի Կ**

20\_\_թ. ­­\_\_\_\_\_ \_\_

Հանձնաժողովի անդամ՝ \_\_\_\_\_\_\_\_

|  |
| --- |
| **Քաղաքացիություն ստանալու համար ներկայացված դիմումներ** |
| Դրական՝ | Կողմ | Բացասական՝ | Կողմ |
| Դեմ | Դեմ |

|  |
| --- |
| **Քաղաքացիության դադարեցման համար ներկայացված դիմումներ** |
| Դրական՝ | Կողմ | Բացասական՝ | Կողմ |
| Դեմ | Դեմ |

**Հանձնաժողովի անդամ՝ \_\_\_\_\_\_\_\_\_\_\_\_\_\_\_\_**

**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի ԹԻՎ 498-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**1.Իրավական ակտի ընդունման անհրաժեշտությունը.**

2018 թվականի ապրիլի 26-ին ընդունվել է «Քաղաքացիության հարցերով միջգերատեսչական հանձնաժողովի կազմավորման և գործունեության կարգը սահմանելու մասին» Կառավարության թիվ 498-Ն որոշումը, որով սահմանվում է քաղաքացիության հարցերով միջգերատեսչական հանձնաժողովի (այսուհետ՝ Հանձնաժողով) գործունեության կարգը: Ներկայումս հանձնաժողովի նիստերը հրավիրվում են ըստ անհրաժեշտության, սակայն ոչ ուշ քան Ոստիկանության կողմից քաղաքացիություն ստանալու կամ դադարեցնելու վերաբերյալ համապատասխան եզրակացությունների ստացման հաջորդող երկու ամսվա ընթացքում: Հանձնաժողովի նիստերը անցկացվում են բաց քվեարկության միջոցով: Քվորումն առկա է եթե նիստին մասնակցել են հանձնաժողովի անդամների կեսից ավելին: Նման կարգավորման պարագայում հաճախ Հանձնաժողովի նիստերը անհրաժեշտ է լինում հետաձգել, քանի որ քվորումն առկա չի լինում: Ուստի առաջարկվում է հանձնաժողովի նիստերն անցկացնել էլեկտրոնային եղանակով, որին կմասնակցեն հանձնաժողովի բոլոր անդամները՝ տրամադրելով նրանց համապատասխան տեղեկատվություն քաղաքացիություն ստանալու կամ քաղաքացիությունը դադարեցնելու վերաբերյալ, ինչպես նաև բացասական եզրակացությունների դեպքում՝ դրանց իրավական հիմքերի վերաբերյալ համառոտ տեղեկատվություն:

 **2. Ընթացիկ իրավիճակը, կարգավորման նպատակը և բնույթը.**

Նախագծի ընդունմամբ կապահովվի առավել մատչելի ընթացակարգ հանձնաժողովի անդամների համար: Նախագծով սահմանվում է եռօրյա ժամկետ հանձնաժողովի անդամների համար ամփոփաթերթին ծանոթանալու և քվեաթերթիկը լրացնելու համար: Միևնույն ժամանակ, չի սահմանափակվել Հանձնաժողովի ղեկավարի կամ անդամների իրավունքը հրավիրել Հանձնաժողովի նիստ, եթե առկա է դրա անհրաժեշտությունը: Ուստի, նախագծի ընդունումը հնարավորություն է տալիս առավել կարճ ժամանակահատվածում քննարկել քաղաքացիություն ստանալու կամ այն դադարեցնելու համար Ոստիկանության կողմից ներկայացված բոլոր եզրակացությունները և կայացնել որոշում: Իսկ այն դեպքերում, երբ առկա կլինեն խնդրահարույց եզրակացություններ կհրավիրվի Հանձնաժողովի նիստ Նախագծով սահմանված կարգով: Այս կերպ, քաղաքացիություն ստանալու կամ քաղաքացիությունը դադարեցնելու համար դիմած անձինք նույնպես հնարավորություն կունենան ստանալ իրենց վերաբերյալ համապատասխան որոշումը կարճ ժամանակահատվածում:

 **3. Նախագծի մշակման գործընթացում ներգրավված ինստիտուտները և անձինք.**

Արդարադատության նախարարության կողմից:

**4. Ակնկալվող արդյունքը.**

Նախագծի ընդունման դեպքում քաղաքացիության հարցերով միջգերատեսչական հանձնաժողովի նիստերը հնարավոր կլինի անցկացնել էլեկտրոնային եղանակով, չբացառելով նիստերի հրավիրման հնարավորությունը: Էլեկտրոնային ընթացակարգը թույլ կտա կարճ ժամանակահատվածում քննարկել Ոստիկանության կողմից ներկայացված քաղաքացիություն ստանալու կամ այն դադարեցնելու վերաբերյալ եզրակացությունները` քվեարկելով էլեկտրոնային եղանակով:

**ՏԵՂԵԿԱՆՔ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԱՊՐԻԼԻ 26-Ի ԹԻՎ 498-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2018 թվականի ապրիլի 26-ի թիվ 498-ն որոշման մեջ փոփոխություններ և լրացումներ կատարելու մասին» Կառավարության որոշման նախագծի ընդունման դեպքում պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի առաջանում: